**Bəşirov Xanlar Əyyub oğlu** (22 mart 1957, Xanlar) — Tanınmış rəqqas və rəqs müəllimi, Azərbaycanın əməkdar artisti, Xəzər Universiteti Musiqi və İncəsənət Departamentinin müəllimi, Xəzər universitetinin oğlanlardan ibarət rəqs ansamblının bədii rəhbəri. Eyyub Bəşirovun oğlu, Yaşar Bəşirovun qardaşıdır.

İlk təhsil və rəqsə həvəs illəri
--------------------------------

Xanlar Bəşirov 22 mart 1957-ci ildə Xanlar rayonunun (indiki Göygöl) inzibati mərkəzi olan Xanlar şəhərində anadan olmuşdur. Atasının işi ilə əlaqədar olaraq orta təhsilini bir neçə məktəbdə və bir neçə şəhərdə almışdır (1-ci, 2-ci sinifləri Xanlar, 3-cü sinfi Bakı, 4-cü sinfi Xanlar, 5-ci sinfi Moskva və 6-cı sinifdən orta təhsilini bitirənədək Bakı şəhərində). Dayısı Azərbaycanın əməkdar artisti peşəkar rəqqas Rafiq Əzizovun çıxışlarında tez-tez tamaşaçı kimi iştirak etdiyi üçün bu sənətə həvəsi yarandı. 1972-ci ildə Yuri Qaqarin adına Cücələrim ansamblına rəqs dərnəyinə yazıldı. İki il dərnəklərdə (Yuri Qaqarin adına pionerlər evində, Fioletov adına klubda, 26-lar klubunda və s.) məşğul olduqdan sonra bu sənəti özünə peşə seçməyi qərarlaşdırdı.

Peşəkar rəqqas
--------------

1974-cü ildə Azərbaycan Dövlət Filarmoniyasının Dövlət mahnı və rəqs ansamblında rəqqas kimi çalışmağa başladı. Həmin ildən də Bakı Xoroeqrafiya məktəbinin Azərbaycan Xalq rəqsləri şöbəsində təhsilini davam etdirdi. 1975-ci ildə Bakı Xoroeqrafiya məktəbini bitirib, 1974–1977-ci illər ərzində Azərbaycan Dövlət Mahnı və Rəqs ansamblında Azərbaycan Respublikasının şəhər və rayonlarında, keçmiş SSRİ şəhərlərində və Finlandiya, Belçika və Avstriya kimi xarici ölkələrdə milli-mənəvi dəyərlərimizi rəqs sənəti vasitəsilə təmsil etdi. 1977–1979-cu illər ərzində Sovet Ordusu sıralarnda Bakı şəhəri Zabitlər evində hərbi mahnı və rəqs ansamblında solist-rəqqas vəzifəsində xidmət edib.

Xanlar Bəşirov
Əsgəri xidmətini bitirdikdən sonra 1979-cu ilin aprel ayından 1986-cı ilin avqustuna qədər Rəşid Behbudovun əvvəl rəhbərlik etdiyi və sonra adını daşıdığı Mahnı teatrında rəqqas-solist vəzifəsində çalışmışdır. 1982–1987-ci illərdə Mirzəağa Əliyev adına İncəsənət institunun mədəni maarif şöbəsinin klub işinin təşkili ixtisası üzrə ali təhsil aldı. 1986-cı ildən 1996-cı ilə qədər Azərbaycan Dövlət Rəqs Ansamblında rəqqas-solist vəzifəsində fəaliyyət göstərib.

Rəqqas-müəllim
--------------

Xanlar Bəşirov 1996-cı ildə təqaüdə çıxdıqdan sonra rəqqas-solist, 1998–2002-ci illərdə isə bədii rəhbər vəzifələrində Bakı şəhəri Mədəniyyət idarəsinin nəzdində fəaliyyət göstərən Cəngi rəqs ansamblında çalışmışdır. 1997-ci ildən bugünə qədər Xəzər Universitetində rəqs müəllimi vəzifəsində çalışır.

Nüfuz və təltifləri
-------------------

Keçdiyi sənət yolunda 50-yə yaxın xarici ölkələrdə milli-mənəvi dəyərlərimizi rəqs sənəti vasitəsilə təbliğ etmişdir. 1991-ci ildə əməkdar artist fəxri adına layiq görülmüş və 2007-ci ildə Qızıl Buta mükafatına layiq görülmüşdür.

10 may 2022-ci ildə və 6 may 2023-cü ildə Prezident Mükafatına layiq görülmüşdür.

2007–2008-ci illərdə Fikrət Əmirov adına əməkdar kollektiv Azərbaycan Dövlət Mahnı və rəqs ansamblında baletmeyster və rəqqas-solist vəzifəsində çalışmışdır. 2007-ci ilin noyabr ayından oğlanlardan ibarət Azərbaycan Qartalları rəqs ansamblını təşkil etmişdir.

Evlidir, üç övladı, iki nəvəsi var.

* Xəqani Bəşirovun qardaşıdır

Filmoqrafiya
------------

1. Güllələnmiş heykəllər (film, 2002)

Xarici keçidlər
---------------

* Xəzər Universitəsi Arxivi



1. ↑  "Səkkiz dil bilən azərbaycanlı akademik vəfat etdi". Bizim Yol (az.). 2017-11-12 tarixində arxivləşdirilib. İstifadə tarixi: 8 noyabr 2017.
2. ↑  *President.Az.* "İncəsənət xadimlərinə Azərbaycan Respublikası Prezidentinin mükafatlarının verilməsi haqqında Azərbaycan Respublikası Prezidentinin Sərəncamı" (az.). President.az. 10.05.2022. 2022-05-10 tarixində arxivləşdirilib. İstifadə tarixi: 2022-05-12.
3. ↑  *President.Az.* "İncəsənət xadimlərinə Azərbaycan Respublikası Prezidentinin mükafatlarının verilməsi haqqında Azərbaycan Respublikası Prezidentinin Sərəncamı" (az.). President.az. 06.05.2023. 2023-06-28 tarixində arxivləşdirilib. İstifadə tarixi: 2023-05-07.